เชื่อมสิงคโปร์มาเลย์15นี้
คนไทยมีทางเลือกฟิลลิปไม่พร้อมร่วมลูกค้าดีบีเอสสนใจ
8 ต.ค. 2555

คนไทยมีทางเลือกฟิลลิปไม่พร้อมร่วมลูกค้าดีบีเอสสนใจ
ตลาดหุ้นไทยได้ฤกษ์เชื่อมระบบซื้อขายหุ้นกับตลาดสิงคโปร์และมาเลเซีย 15 ต.ค.นี้ ฟิลลิปยันไม่เข้าร่วมรอบนี้ ดีบีเอสแย้มลูกค้าสนใจหุ้นสิงคโปร์
แหล่งข่าวจากตลาดทุน เปิดเผยว่า ตลาดหลักทรัพย์แห่งประเทศไทย (ตลท.) กำหนดให้วันที่ 15 ต.ค. 2555 เป็นวันที่ตลาดหุ้นไทยเชื่อมโยงการซื้อขายหุ้นกับตลาดหลักทรัพย์สิงคโปร์และมาเลเซีย ตามโครงการเชื่อมต่อระบบการซื้อขายบนกระดานอาเซียน (อาเซียนลิงเกจ) ซึ่งนำร่องโดยตลาดหุ้นสิงคโปร์และมาเลเซียคู่แรกเมื่อวันที่ 18 ก.ย. 2555
ก่อนหน้านี้ นายจรัมพร โชติกเสถียร กรรมการและผู้จัดการ ตลท. กล่าวว่า การเชื่อมระบบซื้อหุ้นกับตลาดหลักทรัพย์สิงคโปร์และมาเลเซียทำให้นักลงทุนไทยมีโอกาสและทางเลือกในการลงทุนมากขึ้น เพราะจะมีหลักทรัพย์มากขึ้น 2,300 หลักทรัพย์ ให้เลือกจาก 3 ประเทศ
นอกจากนี้ ยังเป็นการกระตุ้นให้บริษัทหลักทรัพย์ (บล.) อีก 16 แห่งมีการปรับตัวในการบริการให้ลูกค้าไปลงทุนต่างประเทศเพิ่มจากที่ปัจจุบันมี บล.เพียง 9 แห่งที่บริการลูกค้าลงทุนต่างประเทศได้
นายปรัชญา กุลวณิชพิสิฐ ประธานเจ้าหน้าที่บริหาร บล.ฟิลลิป (ประเทศไทย) เปิดเผยว่า บริษัทไม่ได้เข้าร่วมเป็นโบรกเกอร์ที่ให้บริการซื้อขายอาเซียนลิงเกจในรอบนี้ เนื่องจากบริษัทได้ให้บริการพาลูกค้าไปซื้อขายหุ้นในต่างประเทศโดยตรงได้อยู่แล้ว และยังไม่พร้อมลงทุนเพิ่ม เพราะการให้บริการจะต้องลงทุนระบบงานหลังบ้านต่างๆ
อย่างไรก็ตาม ยอมรับว่าการซื้อขายผ่านกระดานอาเซียนลิงเกจจะมีข้อได้เปรียบเรื่องการยกเว้นภาษีรายได้ที่เกิดจากกำไรจากการลงทุน ขณะที่การไปลงทุนตรงในต่างประเทศนอกเหนือจากช่องทางดังกล่าว กำไรในแต่ละครั้งจะต้องนำไปคำนวณภาษีรายได้ประจำปี
ปัจจุบันการให้บริการของบริษัทไม่ได้จำกัดเพียงตลาดหุ้นอาเซียน แต่ยังครอบคลุมในตลาดหุ้นอเมริกา ฮ่องกง ซึ่งเป็นที่นิยมของผู้ลงทุนไทย เพราะจากข้อมูลพบว่า 60% ของเม็ดเงินที่ลูกค้าไปลงทุน จะนำไปลงทุนในตลาดหุ้นอเมริกาเป็นหลัก รองลงมาเป็นฮ่องกง ซึ่งมีการเชื่อมโยงกับตลาดหุ้นจีน และในอนาคตบริษัทอาจจะครอบคลุมตลาดหุ้นอินเดีย ภายหลังทางกลุ่มฟิลลิปได้เข้าไปซื้อกิจการธุรกิจหลักทรัพย์ในอินเดีย
“ในอนาคตหากการซื้อขายในอาเซียนลิงเกจมีปริมาณที่สูงขึ้น บริษัทอาจสนใจเข้าร่วม แต่ในปีนี้ตลาดหุ้นเมืองนอกไม่ได้โดดเด่นเมื่อเทียบกับตลาดหุ้นไทย ทำให้จำนวนเม็ดเงินการไปลงทุนต่างประเทศของคนไทยค่อนข้างทรงตัว และการเปิดให้คนไทยไปลงทุนในตลาดหุ้นทั้งสองประเทศโดยตรงคงไม่มีผลกระทบต่อราคาหุ้นไทย เพราะเป็นนักลงทุนคนละกลุ่ม” นายปรัชญา กล่าว
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) กล่าวว่า ขณะนี้ลูกค้าของบริษัทที่ออกไปลงทุนต่างประเทศส่วนใหญ่เน้นสหรัฐอเมริกา แต่เมื่อมีข่าวเรื่องอาเซียนลิงเกจก็มีการซักถามข้อมูลเข้ามาและแสดงความสนใจไปลงทุนในบริษัทสิงคโปร์